b'\n_START_ARTICLE_\nJanja Vidmar\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0e pred osnovno \xc5\xa1olo se je dru\xc5\xbeina preselila v Maribor, kjer je Vidmarjeva dokon\xc4\x8dala osnovno \xc5\xa1olo in se vpisala na tamkaj\xc5\xa1njo Prvo gimnazijo. Po nedokon\xc4\x8danem \xc5\xa1tudiju v Ljubljani je v Mariboru na Pedago\xc5\xa1ki fakulteti diplomirala iz mladinske knji\xc5\xbeevnosti ter pedagogike. Po izobrazbi je tako profesorica slovenskega jezika in pedagogike. _NEWLINE_Avtorica pisateljuje od za\xc4\x8detka devetdesetih let 20. stoletja in ima status samostojne delavke v kulturi. Je \xc4\x8dlanica Dru\xc5\xa1tva slovenskih pisateljev, \xc4\x8dlanica upravnega odbora tega dru\xc5\xa1tva in hkrati predsednica Sekcije za mladinsko knji\xc5\xbeevnost pri Dru\xc5\xa1tvu slovenskih pisateljev in pobudnica nagrade desetnica, ki je bila prvi\xc4\x8d podeljena leta 2004. Kot avtorica in predsednica sekcije se bori za postavitev mladinske literature v ospredje knji\xc5\xbeevnosti. Od leta 1996 je svobodna umetnica. Poleg knjig za otroke in mladostnike pi\xc5\xa1e tudi scenarije za otro\xc5\xa1ke oddaje. Leta 1997 je napisala tudi scenarij za slovenski celove\xc4\x8derni film Blues za Saro. Na Slovenskem je Janja Vidmar znana predvsem kot avtorica mladinske realisti\xc4\x8dne proze, ki se uvr\xc5\xa1\xc4\x8da na podro\xc4\x8dje socialno-psiholo\xc5\xa1kega romana. Svoja dela objavlja tudi v revijah in \xc4\x8dasopisih, ve\xc4\x8dinoma zgodbe in romane -podlistke.\n_START_SECTION_\nScenaristi\xc4\x8dna dela\n_START_PARAGRAPH_\nPoleg knjig za otroke in mladostnike pi\xc5\xa1e tudi scenarije za otro\xc5\xa1ke oddaje. Leta 1993 je napisala scenarij za 3-delno TV nadaljevanko Junaki petega razreda, leta 1996 pa scenarij za 5-delno TV nadaljevanko Moj prijatelj Arnold. Po njenem scenariju je leta 1997 bil posnet celove\xc4\x8derni film Blues za Saro, leta 2003 pa je napisala scenarij za celove\xc4\x8derni film Roza v kraljestvu svizca. Vidmarjeva je tudi avtorica scenarijev za kratka TV filma z naslovom Moj brat Luka (2005) in Dihaj z mano (2006).\n_START_SECTION_\nPrevodi del v tuje jezike\n_START_PARAGRAPH_\nNjena bibliografija obsega petin\xc5\xa1tirideset prete\xc5\xbeno mladinskih knjig, nekatere med njimi so bile tudi prevedene v tuje jezike: v nem\xc5\xa1\xc4\x8dini so iz\xc5\xa1la dela Baraba, Prijatelja in Zoo, v hrva\xc5\xa1\xc4\x8dini Moja Nina in Debelu\xc5\xa1ka, v srb\xc5\xa1\xc4\x8dini Debelu\xc5\xa1ka, v italijan\xc5\xa1\xc4\x8dini Moja Nina. Odlomka iz njenih del sta iz\xc5\xa1la tudi v angle\xc5\xa1\xc4\x8dini in hrva\xc5\xa1\xc4\x8dini: v antologiji sodobne slovenske mladinske knji\xc5\xbeevnosti z naslovom Tales growing up in to secrets (objavljen odlomek iz romana Baraba, naslov Bad Lad) in v antologiji sodobne slovenske mladinske knji\xc5\xbeevnosti z naslovom Pri\xc4\x8de izrasle u tajne (objavljen odlomek iz romana Debelu\xc5\xa1ka, naslov Bucka).'